L-ewwel karozzi li jtiru se jibdew jinbiegħu lill-pubbliku mis-sena li ġejja. Id-ditta Terrafugia ħabbret li d-disinn tagħha – li f'parti hi karozza u f'parti oħra jet privat b'żewġ seats , erba' roti u ġwinħajn li jingħalqu biex tkun tista' tinsaq bħala karozza, se tkun għall-bejgħ dalwaqt. Id-ditta, bil-bażi tagħha f'Massachusetts żvelat il-ħsibijiet tagħha għall-mudell TF-X, li se tkun żgħira biżżejjed li tidħol f'garaxx u ma jkollhiex ħtieġa ta' mitjar biex tinqata' mill-art. Il-karozza-ajruplan Transition se tkun tista' tinsaq b'ħeffa ta' madwar 70 mil fis-siegħa fit-triq, waqt li fl-ajru ttella' 115-il mil. Hi ttir billi tuża tank ta' 23 gallun fuel tal-karozza u taħraq ħames glalen minnhom kull siegħa li tkun fl-ajru. Hu maħsub li fis-sewqan fit-triq, tagħmel 35 mil bil-gallun u għat-triq fiha wkoll ir- rear-wheel drive . It- Transition hi mgħammra b'żewġ airbags u paraxut għall-karozza sħiħa. Is-sena li għaddiet, it- Transition kellha l-ewwel prova, fejn taret f'għoli ta' 1,400 pied għal tmien minuti. Dan meta l-jets kummerċjali jogħlew f'35,000 pied. Madankollu, il-prezz tat- Transition mhux se jkun irħis. Tiswa €23,960.51. Il-kumpanija Terrafugia ħabbret li s-sidien, irid ikollhom liċenzja ta' pilota u jkollhom joqogħdu għal eżami ta' 20 siegħa titjir, biex ikunu jistgħu jkollhom din l-karozza. Il-karozzi li kapaċi jtiru, minn dejjem kienu fl-immaġinazzjoni tal-Amerikani u l-inventuri kienu ilhom biex jimmanifatturaw waħda sa mill-1930. Il-gvern diġà laqa' t-talba tal-kumpanija, biex tuża roti speċjali u ħġieġ li hu eħfef min-normal. Dan biex ikun aktar faċli għall-karozza li ttir. Il-kumpanija kienet ilha taħdem fuq din il-karozza sa mill-2006. Għall-bidu ħabbret li kellha tintroduċiha lill-pubbliku fl-2011, iżda kellha tittardja minħabba l-isfidi fid-disinn u l-problemi għal xi partijiet li riedet tordna mingħand kumpaniji oħra.
Karozzi ajruplani mis-sena d-dieħla